CMO วิ่ง 3 วันติดราคาพุ่ง 30% เก็งผลงานเทิร์นอะราวด์-“สุระ” ซื้อหุ้นเพิ่ม
CMO วิ่ง 3 วันติดราคาพุ่ง 30% ราคาแตะ 6.75 บ. หลังเดินหน้าบุกตลาดเอ็นเตอร์เทนทั้งในและต่างประเทศ ดันผลงานเทิร์นอะราวด์-“สุระ” ซื้อหุ้นเพิ่ม ตอกย้ำความเชื่อมั่นศักยภาพธุรกิจ
CMO วิ่ง 3 วันติดราคาพุ่ง 30% ราคาแตะ 6.75 บ. เก็งผลงานเทิร์นอะราวด์-“สุระ” ซื้อหุ้นเพิ่ม
18 ม.ค. 2566

ผู้สื่อข่าวรายงานว่า วันนี้ (18 ม.ค. 66) ราคาหุ้น บริษัท ซีเอ็มโอ จำกัด (มหาชน) หรือ CMO ล่าสุด ณ เวลา 11:46 น. อยู่ที่ระดับ 6.75 บาท บวก 0.30 บาท หรือ 4.65% สูงสุดที่ระดับ 7 บาท ต่ำสุดที่ระดับ 6.60 บาท ด้วยมูลค่าการซื้อขาย 62.91 ล้านบาท

ทั้งนี้ราคาหุ้น CMO ปรับตัวขึ้น 3 วันติด นับตั้งแต่ราคาหุ้นอยู่ที่ระดับ 5.20 บาท เมื่อวันที่ 13 ม.ค.66 คิดเป็นการปรับตัวขึ้น 29.81% โดยคาดว่านักลงทุนเข้าซื้อเก็งกำไร หลังผลการดำเนินงานในปี 65 มีแนวโน้มพลิกกลับมามีกำไร ส่วนในปี 66 คาดจะฟื้นตัวขึ้นอย่างต่อเนื่อง
โดยก่อนหน้านี้ CMO เปิดเผยว่าบริษัทพร้อมบุกตลาด  Entertainment ต่างประเทศเต็มสูบ ล่าสุดประกาศจัดคอนเสิร์ตเฟสติวัลศิลปินเกาหลี ประเดิมเป็นประเทศแรกที่มาเลเซีย “SEEN FESTIVAL in Kuala Lumpur 2023” หลังจากนี้จะขยายไปประเทศเวียดนาม, สิงค์โปร, ญี่ปุ่น ดังนั้นในปีนี้ มีโอกาสได้เห็น CMO ในมิติใหม่ๆ อย่างแน่นอน เบื้องต้นในช่วงไตรมาส 1/66 มีคอนเสิร์ตทุกเดือน
ล่าสุดประกาศแผนลุยตลาดเอ็นเตอร์เทนเม้นท์ เต็มรูปแบบ ในเอเชีย หลังจากประสบความสำเร็จกับงานประกาศรางวัล Golden Disc Awards ที่สนามราชมังคลาฯ วันก่อน ลุยต่อประเดิมจัดคอนเสิร์ตเกาหลีที่ประเทศมาเลเซีย 28 ม.ค. 66 ที่สำคัญมีการชงบอร์ดตั้งบริษัทย่อยที่เวียดนาม และสิงคโปร์ รองรับการขยายงานในตลาดใหม่ ที่มีศักยภาพและกำลังซื้อสูง แบบนี้ปี 66 น่าจะไปได้สวย
ขณะที่ในช่วงไตรมาส 4/65 ที่ผ่านมาคาดว่าผลการดำเนินงานเติบโตดี ทำให้ทั้งปี 65 พลิกกลับมามีกำไรในรอบ 3 ปี
นอกจากนั้นสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยข้อมูลว่านายสุระ คณิตทวีกุล ซึ่งเป็นการได้มาหุ้น CMO เมื่อวันที่ 11 มกราคม 2566 จำนวนหลักทรัพย์ที่ได้มาคิดเป็น 2.2416% ของสิทธิออกเสียงทั้งหมดของกิจการ จำนวนหลักทรัพย์ภายหลังการได้มา คิดเป็น 5.797% ของสิทธิออกเสียงทั้งหมดของกิจการ